**รองผู้ว่าราชการจังหวัดตรัง เป็นประธานเปิดโครงการกิจกรรมถนนกีฬาจังหวัดตรังประจำปี 2565**

เมื่อวันที่ 4 มิถุนายน 2565 เวลา 17.00 น. ที่สนามกีฬากลางอำเภอห้วยยอด (สนามกีฬาควนหนังขำ) นายภูวนัฐ สมใจ รองผู้ว่าราชการจังหวัดตรัง เป็นประธานพิธีเปิดโครงการกิจกรรมถนนกีฬาจังหวัดตรัง ประจำปีงบประมาณ 2565 นายธวัชชัย วรพงศ์พัฒน์ นายกเทศมนตรีตำบลห้วยยอด กล่าวต้อนรับ และนายณรงค์ โสภารัตน์ ผู้อำนวยการสำนักงานการกีฬาแห่งประเทศไทยจังหวัดตรัง กล่าวรายงาน โดยมีนายสำคัญ อรทัย นายอำเภอห้วยยอด พ.ต.อ.สานิตย์ พลเพชร ผู้กำกับการสถานีตำรวจภูธรห้วยยอด พร้อมสมาชิกเครือข่ายและนันทการในกีฬาทุกกลุ่มประเภทในอำเภอห้วยยอดเข้าร่วมกิจกรรมเป็นจำนวนมาก

ซึ่งจังหวัดตรังโดยสำนักงานการกีฬาแห่งประเทศไทยจังหวัดตรัง ร่วมกับเทศบาลตำบลห้วยยอดจัดขึ้น เนื่องจากจังหวัดตรัง เป็น 1 ใน 25 จังหวัดนำร่องของโครงการส่งเสริมการจัดกิจกรรมถนนกีฬา โดยมีวัตถุประสงค์เพื่อส่งเสริมให้มีการจัดกิจกรรมกีฬา จัดหาผู้นำเล่นกีฬาออกกำลังกายประจำพื้นที่ส่งเสริมและกระตุ้นให้เกิดการมีส่วนร่วมในการจัดกิจกรรมกีฬาภายในจังหวัด และส่งเสริมให้ประชาชนได้ออกกำลังกายและเล่นกีฬาเป็นประจำอย่างสม่ำเสมอ ซึ่งมีสมาชิกเครือข่ายและนันทการในกีฬาทุกกลุ่มประเภทเข้าร่วมกิจกรรมเป็นจำนวนมาก

โดยใช้พื้นที่บริเวณสนามกีฬากลางอำเภอห้วยยอด ตั้งแต่บัดนี้จนถึงวันที่ 30 กันยายน 2565 ในการรณรงค์เชิญชวนให้ประชาชนร่วมทำกิจกรรมประกอบด้วย เดิน-วิ่งสุขภาพ ปั่นจักรยานเพื่อสุขภาพ เต้นเอ๊กเซอร์ไซส์ เทนนิส ฟุตบอล ตะกร้อ บาสเกตบอล ซึ่งมีสมาชิกเข้าร่วมโครงการ 360 คนในการรณรงค์สวมใส่เสื้อโครงการในการออกกำลังกายทุกวันเสาร์และวันอาทิตย์เพื่อแสดงเชิงสัญลักษณ์ของโครงการ

ทั้งนี้ โครงการกิจกรรมถนนกีฬาจังหวัดตรังประจำปี 2565 ได้ดำเนินการขึ้นภายใต้แผนการปฏิรูปประเทศ(ฉบับปรับปรุง) ด้านที่ 13 แผนปฏิรูปประเทศ ด้านวัฒนธรรม กีฬา แรงงานและการพัฒนาทรัพยากรมนุษย์ ปฏิรูปที่ 3 การส่งเสริมประชาชนเป็นศูนย์กลางในการสร้างวิถีทางการกีฬาและการออกกำลังกายอย่างทั่วถึงและเท่าเทียม และการสร้างโอกาสทางการกีฬา การพัฒนานักกีฬาอาชีพ

โอกาสนี้ รองผู้ว่าราชการจังหวัดตรัง ได้มอบอุปกรณ์กีฬาแก่เทศบาลตำบลห้วยยอด พร้อม ได้กล่าวขอบคุณสำนักงานการกีฬาแห่งประเทศไทย และเทศบาลตำบลห้วยยอด ที่ได้ร่วมมือบูรณาการให้เกิดประโยชน์กับพี่น้องประชาชน ช่วยส่งเสริมการเล่นกีฬาและออกกำลังกาย จนบรรลุตามวัตถุประสงค์ที่วางไว้ อีกทั้งยังเป็นการวางพื้นฐานการจัดกิจกรรมส่งเสริมสุขภาพภายในท้องถิ่นร่วมกับสำนักงานกองทุนสนับสนุนการสร้างเสริมสุขภาพ (สสส.) ซึ่งอนาคตจะเข้ามามีส่วนเกี่ยวข้องในการวางแผนงานและแผนงบประมาณและทำงานร่วมกับท้องถิ่นเป็นการแสดงเชิงสัญลักษณ์การขับเคลื่อนมิติด้านการกีฬาจังหวัดตรัง"ตรังเมืองกีฬา ( Trang Sport City) และ To Be Number One

พิมมาส จันทร์ผ่อง/นักประชาสัมพันธ์ชำนาญการ/ข่าว